Рио-де-Жанейрэ щекIуэкI XXXI Гъэмахуэ Олимп джэгухэм я чемпион Мудрэн Беслъэн гуфIэгъуэкIэ къыщрагъэблэгъэжащ «Шереметьево» кхъухьлъатэ тIысыпIэм
Лъэпкъ къафэхэмрэ уэрэдхэмрэ ягъэзащIэу, Урысей Федерацэмрэ Къэбэрдей-Балъкъэрымрэ я ныпхэр яIыгъыу «Шереметьево» кхъухьлъатэтIысыпIэм Мудрэн Беслъэн гуфIэгъуэкIэ къыщрагъэблэгъэжащ.
Чемпионым IущIэну къэкIуахэм яхэтт УФ-м и Президентым и деж Къэбэрдей-Балъкъэрым Москва щиIэ и хэщIапIэм и унафIэщI Быкъыш Ратмир, къэрал властым и федеральнэ IэнатIэхэмрэ Москва къалэм и Правительствэмрэ ядэлэжьэныр къызэгъэпэщынымкIэ КъБР-м и Iэтащхьэм и лIыкIуэ хэха — КъБР-м и Правительствэм и УнафэщIым и къуэдзэ Губин Геннадий, Бахъсэн къалэ округым и Iэтащхьэ Мамхэгъ Хьэчим, тренерхэр, спортсменхэр, щIалэгъуалэ зэщIэхъееныгъэ, жылагъуэ зэгухьэныгъэ куэдым ящыщхэр, благъэхэр, ныбжьэгъухэр. Губин Геннадий спортсмен гъуэзэджэр къыщригъэблэгъэжым и текIуэныгъэ екIумкIэ, Урысейм япэу къыхуихьа дыщэ медалымкIэ ехъуэхъуащ.
Къэбэрдей-Балъкъэрым, зэрыщыту Урысей Федерацэм щыпсэухэм Мудрэн Беслъэн фIыщIэ ин яхуищIащ къызэрыдэщIам папщIэ икIи къыхигъэщащ Бразилием щыIэхукIэ ахэр къызэрыдэщIыр наIуэу зэрызыхищIар.
КъБР-м и Iэтащхьэмрэ Правительствэмрэ я пресс-IуэхущIапIэ.
